**Тема: “Илең турында уйласаң – гомерең озын була”.**

**Максат:** Патриот шагыйрь Фатих Кәримнең тормышына, иҗатына кызыксыну уяту, ихтирам хисе тәрбияләү; Ватан сагында торган, туган иле өчен гомерен биргән татар улы белән горурлану хисләре тәрбияләү.

**Җиһазлау:** Әдипнең портреты, китап күргәзмәсе, фотогалерея, Ф. Кәримнең шигырьләре, укучыларның шагыйрь иҗатына караган иҗади эшләре, компьютер, проектор.

1. *а.б.* Татар шагыйре, солдат Фатих Кәримгә –оптимизм җырчысына 115 яшь тулу уңаеннан, юбилей кичәбезне башлап җибәрәбез.

Каһарман язучы Фатих Кәрим ... Бу исем –үзе үк батырлык символы. Бөек Ватан сугышында башын салган 34 язучының берсе. Мылтыгы һәм каләме белән илебезгә бәреп кергән немецларга каршы көрәшкән каһарман шагыйрь. Бүгенге кичәбез фронтовик шагыйрь Ф. Кәримнең тормыш юлы һәм иҗатына багышланыр.

*Залда салмак көй уйный.*

1. *а.б.* Фатих Кәрим (Фатих Әхмәтвәли улы Кәримов) 1909 елның 9 гыйнварында Россиянең элекке Уфа губернасы Бәләбәй өязе (Хәзерге Башкортстан Республикасының Бишбүләк районы) Ает авылында мулла гаиләсендә унбернче бала булып дөньяга килә. **(1 слайд)**
2. а.б. Фатих Кәрим заманы өчен дини, укымышлы гаиләдә үсә. Әтисе Әхмәтвәли озак еллар мәдрәсәләрдә белем ала. Бай балаларына аш-су әзерләүчесе булып, тамагын туйдыра. Әниләре Гөльямал да аз сүзле, тыйнак, уңган хатын булган. Бөтен өй мәшакатьләре, йорт эшләре аның җилкәсенә төшкән, шуңа күрә еш чирләгән. **(2 слайд)**

*1 а.б.* Фатихка 8 яшь тулганчы ук, әтисе авырып үлә, малай әнисе тәрбиясендә кала. Башлангыч белемне ул үз авылларындагы мәктәптә ала. Фатих биредә ике ел укыганнан соң, 1922 елда бертуган абыйсы Габдулла Кәримовка ияреп, Бәләбәй шәһәренә китә. Ф. Кәрим анда педагогия техникумының әзерлек курсына укырга керә, монда ул 2 ел шөгыльләнә һәм 1924 нче елда тәмамлый.

*2 а.б.* 1924 нче елда абыйсын Башкортостанга эшкә күчерәләр. Шулайда Габдулла Фатихны Н.К. Крупская исемендәге балалар йортына урнаштырырга өлгерә. Ф. Кәрим монда 1925 нче елның көзенә кадәр тәрбияләнә. **(3 слайд)**

1. *а.б.*1925-1929 елларда Казан җир төзелеше техникумында укый. Әдәби иҗат эше белән җитди шөгыльләнә башлавы да шушы студентлык елларына карый. Ул Абдулла Алиш, Г. Минский , Мирсәй Әмир белән дуслаша. **(4 слайд)**

*1 а.*б. Фатих Кәримнең “Хәзер сезнең белән” исемле беренче шигыре “Кечкенә иптәшләр” журналының 1927 елгы икенче санында дөнья күрә.

*2 а.б.* Ф. Кәримнең матурлыкны күрә белүен дә Дим буеның бай һәм үзенчәлекле табигате мөһим урын тоткан. Дим елгасы Ф. Кәрим әсәрләрендә үзенә хас бер образ буларак урын ала. Димне ул матурлыкның, сафлыкның бер гәүдәләнеше итеп сурәтли..

*3.а.б.*  Ә әдәбият белән кызыксынуы йомшак күңелле әнисенең яттан күп кенә әкиятләр һәм шигырьләр сөйләвеннән килә. Үзенең автобиографиясендә Ф. Кәрим моңа аерым тукталып үтә. “Әдәбият белән кызыксынуым әтием үлгәч, һәр көнне әниемне елата-елата, Сак-Сок бәетен укудан башланды”. **(5 слайд)**

*1 а.б.* “Егет чагыннан ук сукыр булган әтиемнең үзе өчен язган шигырьләрен безгә укыштыргалаганын ишетү, апам Мәръямнең үз дәфтәренә Дим буе табигатен тасвирлап язган күп кенә шигырьләрен башкалардан яшереп миңа гына укуы, революция еллары башлангач абыем – Ярлы Кәримнең матбугатта чыгып барган шигырьләрен уку - болар минем әдәбият өлкәсенә таба юнәлеш ясавыма төп этәргеч булдылар!” **(6 слайд)**

*2 а.б.* Ул пионер вакытта ук, төрле газеталарга мәкаләләр язу белән кызыксына. 1926 нчы елда республика газеталарында яшь каләм тибрәтүченең көндәлек яшьләр тормышына багышланган мәкаләләре, фельетоннары, соңга таба балалар өчен хикәяләре һәм шигырьләре күренә башлый.

1. *а.б.* 1928 елда Казанда “Яшь ленинчы” (хәзерге “Сабантуй”) дигән махсус газета чыгарыла башлый. 19 яшьлек студент-әдип газетаның редколлегия составына керә. Һәм җаваплы секретарь булып билгеләнә. Укуын һәм эшен дәвам итә. 1929 елда техникумны тәмамлагач, “Крестьян газетасы” редакциясендә эшкә кала. Анда бер ел чамасы әдәби сотрудник булып эшләгәннән соң, “Азат хатын” журналына күчә. 1930 елны Фатих Татар Совет язучылары оешмасының матбугат органы булган “Атака” журналы редакциясендә эшли. **(7 слайд)**

*1 а.б.* Шагыйрь үзенең игътибарын рус шагыйре В. Маяковский һәм татар шагыйре Һ. Такташ иҗатына юнәлтә, һәр ике шагыйрьнең иҗат эшчәнлеге аның өчен үрнәк була.

*2 а.б.* 1931-1933 елларда Кызыл Армия сафларында хезмәт итә. Ләкин, 1938 елда Ф. Кәрим кулга алына. Мулла улы буларак имеш, ул, сыйнфый көрәшкә зыян китергән: үзенең нинди катлам кешесе икәнен яшереп, комсомолга кергән. Бу вакытта аңа 30 яшь тә тулмаган була. **(8 слайд)**

1. *а.б.* 1939 елны хөкем итәләр. Аена 1 тапкыр гаиләсенә хат язарга рөхсәт ителә. Хатларның берсендә ул кайда утырганын да хәбәр итә. Шуннан соң хатыны Кадрия, ике яшьлек кызы Ләйләне ияртеп, Казандагы төрмә янына килеп йөри. Ләйлә: “Әти! Кайт инде! Тизрәк кайт!”, - дип кычкыра. Ф. Кәрим, үзенең күз яшьләренә буылып, кызының тавышын тыңлый. (9 слайд)

*1 а.б.* Сөекле хатыны Кадрия, гаделлек, эзләп, бер шәһәрдән икенчесенә чаба, иренен гаепсез булуын исбат итү өчен көрәшә. Язучы К. Нәҗми, генерал Я. Чанышев һәм башкалар, шагыйрьне азат итү өчен, югары органнарга хатлар юллыйлар. **(10 слайд)**

*2 а.б.* 1941 елның 1 деабрендә, Алмания белән канлы сугышлар барган көннәрдә, аны иреккә чыгаралар. Ләкин бер шарт куела, ул “үз теләге белән” фронтка китәргә тиеш була.

*3 а.б.* Шагыйрь сугышны, гади солдат булып, башыннан ахырына кадәр алгы сызыкта үтә. Ике мәртәбә каты яралана, госпитальдә дәвалана. Аның иң яхшы әсәрләре шул елларда, сугыш тынган арада, ял, йокы исәбенә язылган.

Мин ант итәм: соңгы тамчы каным,

Күкрәгемнең соңгы сулышын,

Бөтенесен сиңа, сиңа бирәм,

Ватанымның изге сугышы!

*1 а.б.* Әйдәгез, Бөек Ватан сугышында һәлак булганнарны 1 минут тынлык белән искә алыйк.

1942 елны язган “Юл” исемле шигырендә Ф. Кәрим Совет Солдатының фронтка баруын һәм аның максатын сурәтли:

Тагын барам, мин сугышка барам,

Паровозның моңсу тавышы:

* Кайтырсың! – ди: димәк, алда әле

Көтә мине тагын кавышу.

Кайту да юк ләкин, кавышу да,

Дошманнарны әгәр җиңмәсәк,

Данлы җиңү байраклары белән

Илнең кайгы яшен сөртмәсәк.

*2 а.б.* Ф. Кәрим, бөтен йөрәк ялкынын биреп, халыкны фашизмга каршы көрәшкә өнди, “данлы җиңү байраклары белән илнең кайгы яшен сөртергә” чакыра. Ф. Кәрим фашизмга каршы илнең гражданины буларак чыкты.

Тиздән, Гитлер тиздән көн килер.

Изәр сине нәфрәт ташкыны.

Ф. Кәримнең Гитлер һәм аның урдасына нәфрәт белән әйтелгән беренче сүзе әнә шундый. Бөек Ватан сугышында ул шагыйрь булып кына түгел, солдат булып та катнашты. 1941 елның декабреннән алып 1945 нче елның февралендә кадәр сугыш кырларында дошманга каршы көрәште. Гади солдаттан взвод командир дәрәҗәсенә күтәрелә булып күтәрелде.

*1 укучы:*  “Сибәли дә сибәли” шигырен тыңлап үтик.

*3 а.б.* Фатих Кәрим 1945 елның 19 февралендә бик җаваплы сугышчан бирем үтәгәндә батырларча һәлак була. Аның гәүдәсе Көнчыгыш Пруссиядәге Кенингсберг шәһәре янында күмелә. Соңрак, 1955 елда, ул шундагы Победа исемле авыл паркына, туганнар каберлегенә күчереп җирләнә.

Шулай үлде Ватан улы

Сугыш барган кырларда,

Сагынган саен, без аны

Бик биеккә, зәңгәр күккә

Күтәрербез җырларда.

*Укучылар башкаруында “Ул кайтмады” җыры җырлана.*

*1 а.б.* Ул үзенең антына тугры калды.

*2 укучы:*  “Ант”

*3 укучы:*  “Сөйләр сүзләр бик күп алар” шигырләрен тыңлап үтик.

*2 а.б.* Ана һәм бала образы, Туган илне солдатны көрәшкә, җиңүгә чакыручы символга әвереләләр. Совет солдаты азат аналар һәм бәхетле балалар өчен, туган җирнең ирекле көне өчен утка керә. Шагыйрь Туган ил, тыныч тормыш темасын дәвам итеп, халыкның өметен, ышанычын, мәхәббәтен сурәтли.

*4 укучы:*  “Кайгырма син” шигыре.

*3а.б.* “Ватаным өчен” шигырен тыңлап үтик.

*5 укучы:*  “Ватаным өчен”

*1 а.б.* Фатих Кәрим фронттан салган беренче хатында түбәндәге юлларны яза:

“... Үзем исән-сау. Киләсе җиребезгә килеп җитеп, эшкә башладык. Хәзер инде кулга корал тотып Туган ил өчен көрәшәбез. Эш күп, вакыт юк. Тәүлекләр буе аякта торырга туры килә. Болар бар да дан эше. Тик сәламәтлек кенә булсын. Хәзер Ләйлә “Минем әти фронтта”диеп күкрәк киереп йөрсен инде. Әтисе аның фронтта, хәрәкәт итүче армиядә”.

*6 укучы:* “Әткәм” шигыре сөйләнә (Башлангыч сыйныф укучысы).

*2 а.б.* Икенче бер хатында Фатих Кәрим фашизмга каршы корал белән дә һәм җыр белән дә көрәшүе турында яза:

“... Бөтен көчемне фашизмга каршы көрәшкә юнәлдерәм. Миллионлаган кызылармеецлар белән бер сафта Бөек Ватанымның, синең, сөйгән балаларымның бәхетен даулыйм. Җырларымның ялкыннарын ун тапкыр көчәйтеп, илем, өстенә җиңү шатлыгы чәчәкләрен сибү көненә ышанычлы адымнар ясыйм ...”.

*7 укучы:* “Нәрсә уйлый аккош” шигыре тыңлана.

*3а.б.* Ф. Кәримнең бер генә хисе дә, бер генә сүзе дә ясалма сүз түгел. Алар авторның үз хисләре, үз уйлары, үз кичерешләре. Шагыйрьнең тормыш иптәше Кадриягә язган бер хатында:

“... Стройда шунысы кыйммәт, бөтен нәрсәне йөрәгең аша үткәрәсең. Минем язган әйберләрем уңышлы икән, моның төп сәбәбе шушы: канымны коеп сугышам, шуның турында шул хис белән язам”, - дип әйтүе очраклы хәл түгел.

«Син еракта» шигыре (тормыш иптәше Кадриягә багышланган).

*8 укучы:* “Кадрия” шигыре.

*1 а.б.* Бөек Ватан сугышы барышында шагыйрьнең иҗаты туктаусыз үсә. Ул фронтның авыр шартларына карамастан, бик күп яза һәм укый. Аның көндәлек дәфтәрләрендә татар, рус, инглиз, чех халыклары иҗатыннан тупланган, күренекле язучыларның әсәрләреннән күчереп алынган бик күп язмалар моны ачык күрсәтәләр.

*9 укучы:* “Без – җир балалары” шигыре.

*2а.б.* Фатих Кәрим фронт шартларында үзе уйлаган-күргәннәрен барысын да язып өлгерә алмый, күбесен ул сугыш беткәч язарга өметләнә. Төн. Окоп. Сугыш азга булса да, тынып калган. Күпне күргән соры шинель кигән солдат автоматын янына куеп, окоп почмагында утырга. Йөзендә уйчанлык һәм тирән сагыну. Кәгазь кисәкләрен үзе теккән куен дәфтәрен тезенә куйган да нидер яза. Вак яңгыр сибәләүче көзге җил дә, авыр сугыштан соң күз-керфекләренә эленгән арыганлык та аны туктата алмый. Ул ут эчендә дә, төннәрен йокламыйча, армый-талмый иҗат итә.

*10 укучы:* “Кыр казы” шигыре.

*3а.б.* Фатих Кәрим бүгенге татар әдәбиятында фронтовик язучы буларак бүгенге укучы күңелендә лаеклы урынны алып тора. Совет Ватанының батыр улы, кыю солдаты һәм танылган шагыйре Ф. Кәримнең якты истәлеге халкыбыз күңелендә әле бик озак еллар сакланыр, аның исеме җырларда, шигырьләрдә яңгырар.

Сөйләр сүзләр бик күп алар,

Иренмичә сөйләсәң.

Озын сүзнең кыскасы шул,

Күп яшәргә теләсәң:

Үлем турында уйлама,

Илең турында уйла!

Илең турында уйласаң, Гомерең озын була.

*1а.б.* Фронтовик шагыйрь Фатих Кәримнең 115 еллык юбилеена багышланган кичәбез тәмам!

*2 а.б.* Игътибарыгыз өчен зур рәхмәт!